সরেজমিন জানা যায়, কয়রা মেইন রোডের আবহাওয়া অফিসের বিপরীত দিকের একটি নির্মাণনাধীন ভবনে কয়রা হাসপাতাল এন্ড ডায়াগনষ্টিক সেন্টারের সাইনবোর্ড দেখে তার দোতলায় গিয়ে একটি রুমে পাওয়া যায় মো. আলমগীর হোসেন নামের একজন ব্যক্তিকে। নিজেকে তিনি একটি দৈনিক পত্রিকার সম্পাদক পরিচয় দিয়ে বলেন, তিনিই ওই ক্লিনিকটির মালিক। দীর্ঘ সময় কথা বলার এক পর্যায়ে তিনি নিজেকে উপজেলা ক্লিনিক ও ডায়াগনষ্টিক ওনার্স এসোসিয়েশনের সভাপতিও পরিচয় দেন। যদিও তিনি অধিকাংশ সময় ঢাকায় অবস্থান করেন উল্লেখ করে তিনি বলেন, তার ক্লিনিকটি যতটা মান সম্মত অন্য কোন ক্লিনিকেরই সেটি নেই। আর সেই কথিত ‘মান সম্মত’ ক্লিনিকটির অপারেশন থিয়েটারে গিয়ে দেখা যায় বিকেলে পশ্চিমের জানালা দিয়ে রোদ পড়ে। একটি ওটি টেবিল পুরাতন। সেখানকার কোন ক্লিনিকেই এনেসথেসিয়ার (অজ্ঞান করার) জন্য নির্দিষ্ট কোন ডাক্তার নেই উল্লেখ করে তিনি বলেন, সাতক্ষীরার একজন ডাক্তারের নাম ব্যবহার করে তিনি অনুমোদন নিয়েছেন। খুলনার স্বাস্থ্য বিভাগের দেয়া তালিকায় জেলার নয়টি উপজেলায় যে ২৯টি লাইসেন্সবিহীন ডায়াগনষ্টিক সেন্টারের নাম রয়েছে তার ২০ নম্বরে রয়েছে ওই প্রতিষ্ঠানটির নাম। আবার স্বাস্থ্য বিভাগের তালিকায় ক্লিনিক হিসেবে সেটির রেজিষ্টেশন ‘আছে’ উল্লেখ করা হলেও তালিকায় অন্য ৪০টি ক্লিনিকের রেজিষ্ট্রেশন নম্বরের ন্যায় রেজি: নম্বর উল্লেখ নেই কয়রা হসপিটাল এন্ড ডায়াগনষ্টিক সেন্টারের। যদিও ওই ক্লিনিকের নিজস্ব ভিজিটিং কার্ডে উল্লেখ রয়েছে রেজি: নম্বর-১০৬৭৪। ক্লিনিক মালিক মো. আলমগীর হোসেন সাংবাদিকদের বলেন, তার ডায়াগষ্টিক সেন্টারে শুধুমাত্র এক্স-রে ছাড়া প্রাথমিক পরীক্ষা-নিরীক্ষা হয়। সেখান থেকে প্রতিনিয়ত দেয়া হচ্ছে ডায়াগনষ্টিক রিপোর্টও। ডাক্তারের স্বাক্ষর থাকলেও এজন্য কোনো দক্ষ টেকনিশিয়ান নেই বলেও পরিদর্শনকালে দেখা যায়।